Code product R930130 00003
Deblokkering hendel en driehoekige sleutel Die Pos | News | Mookgophong dae lank sonder water
23 February 2018 l Marietjie Steenkamp l Views: 170 l 22 days ago
Hierdie gebarste waterpyp was die oorsaak van ’n daelange waterkrisis in Mookgophong.
Gebarste waterpype het veroorsaak dat Mookgophong van Woensdag 14 Februarie tot Sondag 18 Februarie sonder water was.
Munisipale werkers het onverpoosd gewerk om die probleem op te los. Van die werkers het selfs so lank as 48 uur onon-derbroke gespook om die gebarste water-pype te vervang.
Raadslid Hercules Louw het op Donderdag 15 Februarie op verskeie munisipale groepe gesê waterpype het in die sakegebied ge-bars wat sekere dele van die dorp se water-toevoer sal beïnvloed.
Volgens Louw is ’n kontrakteur aangestel om die asbespyplyn wat probleme gee, te vervang. Daar is ook verskeie hoofwater-kleppe wat vervang moet word omdat dit water lek weens slytasie en ouderdom, het Louw gesê.
’n Ander probleem het egter op Vrydag 16 Februarie ontstaan en die waternetwerk kon nie genoeg water kry nie. ’n Bars in die hoofpyplyn in die sandgrond tussen die bosse op die dorp se gholfbaan, is in die vroeë oggendure opgespoor.
Nadat dié pyp herstel is, het die een las erg begin lek en was daar steeds geen water in die krane beskikbaar nie, het Louw gesê. André Joubert, ’n inwoner, het sy laaigraaf (TLB) gratis beskikbaar gestel om te help om die stukkende pyp oop te grawe. Verskeie inwoners het water aangery of hul boorgate beskikbaar gestel om water aan die wat nie het nie, te verskaf.
Mokone du Preez, voorsitter van die dorp se sakeforum, het die probleem aan swak instandhouding toegeskryf.
Hy het inwoners versoek om die pogings om die probleem op te los, met ’n positiewe gesindheid te ondersteun, want “dit moti-veer mense om hande te vat en saam te werk”.
Nadat verskeie inwoners negatiewe opmer-kings oor die toedrag van sake gemaak het, het Du Preez ook sy mening gelig.
“As jy kan hand bysit waar nodig is, sal dit help. As ons Mookgophong wil omkeer, moet ons saamwerk anders verloor ons toeriste en is ’n spookdorp ons voorland. Dit is nou tyd dat ons opstaan en vra waar ons kan bydra — en ek verwys nie na geld nie,” het Du Preez op ’n sosiale media groep gesê.
Alle inwoners was egter nie tevrede met die verduidelikings nie en het baie op sosiale media te sê gehad. “As die werk gedoen is soos dit moes, sou die probleem binne ’n uur opgespoor word. Ek verstaan nie die verduideliking dat die pyplyn die vorige dag per voet nagegaan en geen foute opgemerk is nie,” het Abraham Viljoen op ’n gemeenskapsblad op Facebook gesê. Hy het ook beledigende opmerkings oor die dorp se burgemeester op die blad gemaak.
“Hoekom neem dit julle vier dae om ’n fout te ontdek? Ek is kwaad en ek is vuil. Julle lieg ook net sover julle gaan. Sê eerder vir die mense julle is onbevoeg,” het Arries Viljoen op dieselfde groep gesê.
Die water was teen Sondagaand terug in die krane en die meeste inwoners het hulle dank uitgespreek vir die harde werk van individue en amptenare om die probleem op te los.